सांसदों को कूपे नहीं मिला, रेलवे अधिकारी निलंबित  
रेलवे ने दानापुर मंडल के एक वरिष्ठ अधिकारी को निलंबित कर दिया है, क्योंकि बिहार के कुछ सांसदों को राजधानी एक्सप्रेस में प्रथम श्रेणी का कूपे नहीं मिल पाया था।
भारतीय रेल ने पूर्व मध्य रेलवे के दानापुर मंडल के एक वरिष्ठ अधिकारी को निलंबित कर दिया है, क्योंकि बिहार के कुछ सांसदों को मंगलवार को दिल्ली आने वाली राजधानी एक्सप्रेस में प्रथम श्रेणी का कूपे नहीं मिल पाया था।  रेल मंत्री दिनेश त्रिवेदी ने इस प्रकरण के सामने आने के बाद संबंधित अधिकारी को कड़ी सजा देने का वादा किया था। उसी के चलते वरिष्ठ मंडल संचालन प्रबंधक आधार राज को कर्तव्यपालन में कोताही बरतने पर निलंबित कर दिया गया।  पूर्व मध्य रेलवे के एक वरिष्ठ अधिकारी ने कहा, दानापुर मंडल के डीओएम को कर्तव्य पालन में कोताही बरतने पर निलंबित कर दिया गया है और आगे जांच जारी है। मंगलवार को 26 सांसद पटना से दिल्ली आ रहे थे। हालांकि रेलवे इनमें से सिर्फ छह सांसदों और उनकी पति पत्नियों को प्रथम श्रेणी सीट प्रदान कर पाया और शेष को एसी द्वितीय श्रेणी में यात्रा करनी पड़ी।  इस बीच, रेलवे ने सांसदों के आरक्षण के लिए एक विशेष प्रकोष्ठ गठित करने का फैसला किया है। यह प्रकोष्ठ संसद का सत्र शुरू होने के तीन दिन पहले कामकाज शुरू कर देगा और सत्र समाप्त होने के तीन दिन बाद तक प्रभावी रहेगा।